《神汉桂阳太守周府君碑铭》
两汉·郭苍

乾坤剖兮建两仪，刚柔分兮有险夷。咨中岳兮据崔嵬，叹衡林兮独倾亏。

增陊峭兮甚䧢陁，鲧莫涉兮禹不窥。仰王禽兮又崎危，俯泷渊兮怛以悲，岸参天兮无路蹊。

石纵横兮流洄洄，波隆隆兮声若雷。或抱货兮以从利，或追恩兮以赴义。

汎舟楫兮有不避，沉躬躯兮有玄池。委性命兮于芒绳，潜寒慄兮不皇计，泛随流兮殆忘归。

懿贤后兮发垩英，闵不通兮治斯溪。蹶巨石兮以湮填，开切促兮导曲机，推六泷兮弱其势。

遏泌汨兮散其波，威怒定兮混灡灡，息聊啾兮逝□□。

□□□兮蛟龙藏，陆夫唱兮舻人歌，名冠世兮超逾伦。

今称扬兮铿流沙，功斐斐兮镇海裔，君乎君乎寿不訾。

作者简介：郭苍，字伯起。曲红（今韶关曲江）人。富有文学，举茂才，为荆州从事。汉灵帝熹平三年（一七四），太守周憬开导昌乐六泷，流通商旅，苍为撰碑铭，以纪其德。明黄佐修嘉靖四十年刊《广东通志》卷五四、明欧大任《百越先贤志》卷四有传。